[Foto’s] 7 sterf in gru-botsing‘n Wrak van een van die motors. Foto: Netcare 911 Sewe mense, onder wie ŉ vierjarige kind, is Donderdagaand in ŉ trompop botsing in Limpopo dood. Lt.kol. Moatshe Ngoepe, provinsiale polisiewoordvoerder, het Vrydag gesê die botsing het omstreeks 22:00 naby die Shell Ultra City op die N1-Suid buite Polokwane plaasgevind. “ŉ Polo Vivo en ŉ Opel Astra het in die teenoorgestelde rigtings gery toe die twee voertuie mekaar reg van voor getref het,” het Ngoepe gesê. Volgens Ngoepe is drie mense in die Polo, twee mans en ŉ vrou, en vier mense in die Opel, twee mans, ŉ vrou en ŉ vierjarige seun, op slag dood. Nick Dollman, woordvoerder van Netcare 911, het gesê een van die slagoffers is tydens die trefslag uit ŉ voertuig geslinger. Die res van die mense was in die voertuie vasgekeer en moes deur nooddienste uit die wrakke gesny word. Niemand het die botsing oorleef nie. Volgens Ngoepe is die oorsaak van die botsing nog nie bekend nie en word ondersoek. Die polisie ondersoek ook ŉ saak van strafbare manslag.